b'\n_START_ARTICLE_\nTarkistusmerkki\n_START_PARAGRAPH_\nTarkistusmerkki eli tarkiste on yhden merkin mittainen tarkistussumma, mihin tahansa koodiin lis\xc3\xa4tt\xc3\xa4v\xc3\xa4 numero tai muu merkki, jolla ihmisen tekem\xc3\xa4t sy\xc3\xb6tt\xc3\xb6virheet ja viivakoodien lukuvirheet voidaan havaita v\xc3\xa4litt\xc3\xb6m\xc3\xa4sti. Esimerkiksi jos joku kirjoittaa pitk\xc3\xa4ss\xc3\xa4 koodissa yhden numeron v\xc3\xa4\xc3\xa4rin, ohjelmisto havaitsee sen, eik\xc3\xa4 anna jatkaa ennen koodin korjaamista. Tarkistusmerkki lasketaan algoritmilla merkkijonon muista merkeist\xc3\xa4 ja se liitet\xc3\xa4\xc3\xa4n yleens\xc3\xa4 koodin loppuun, viimeiseksi merkiksi. Koodin tarkistuksessa ohjelma laskee sy\xc3\xb6tetyn koodin viimeisen merkin uudelleen ja vertaa sit\xc3\xa4 sy\xc3\xb6tettyyn. Tarkistusnumeroita voi yhdess\xc3\xa4 koodissa olla useampikin._NEWLINE_Tarkistusnumeroita k\xc3\xa4ytet\xc3\xa4\xc3\xa4n muun muassa l\xc3\xa4hes kaikissa viivakoodeissa, pankkisiirtojen viitenumeroissa, suomalaisessa henkil\xc3\xb6tunnuksessa, ISBN-numeroissa ja eurosetelien sarjanumeroissa.\n_START_SECTION_\nEsimerkkej\xc3\xa4\n_START_PARAGRAPH_\nSuomalaisessa henkil\xc3\xb6tunnuksessa tarkistusmerkkin\xc3\xa4 k\xc3\xa4ytet\xc3\xa4\xc3\xa4n jakoj\xc3\xa4\xc3\xa4nn\xc3\xb6st\xc3\xa4, joka saadaan jakamalla tunnuksen muiden numeroiden muodostama luku 31:ll\xc3\xa4, tai jos saatu jakoj\xc3\xa4\xc3\xa4nn\xc3\xb6s on 10 tai suurempi, kutakin jakoj\xc3\xa4\xc3\xa4nn\xc3\xb6ksen arvoa vastaa tietty kirjain.  Pankkisiirtojen viitenumerossa taas tarkiste saadaan kertomalla tunnuksen per\xc3\xa4kk\xc3\xa4iset numerot oikealta alkaen vuorotellen luvuilla 7, 3, 1, laskemalla n\xc3\xa4in saadut tulot yhteen ja v\xc3\xa4hent\xc3\xa4m\xc3\xa4ll\xc3\xa4 saatu summa seuraavasta t\xc3\xa4ydest\xc3\xa4 kymmenest\xc3\xa4. Luottokorttien numeroissa ja er\xc3\xa4iss\xc3\xa4 muissa yhteyksiss\xc3\xa4 tarkistus\xc2\xadmerkki m\xc3\xa4\xc3\xa4r\xc3\xa4ytyy Luhnin algoritmin mukaisesti.'